שאלה: איך להשתנות בשביל עצמי ולא עבור אחרים?: אני לא שמחה מהחיים שלי ורוצה להשתנות, אני יודעת שתמיד אומרים לא להשתנות בשביל אחרים אבל אני באמת רוצה להשתנות כי אני לא אוהבת את עצמי. אני כל הזמן מדוכאת ורבה עם כולם, אין לי הרבה חברות ולא מזמינים אותי לשום דבר, אני בעצמי לא הייתי מזמינה את עצמי כי אני כל הזמן שותקת עם פרצוף מדוכא. אני רואה את חברות שלי שיש להן בטחון והם כל כך משוחררות וצוחקות ומחייכות כל הזמן ולא אכפת להן מה אחרים חושבים. ואני פשוט מקנאה בהם! אשמח אם תתנו לי כלים להשתנות לטובה. :)
תשובה: יקרה. קודם כל- אשרייך! הרצון להשתנות אינו דבר מובן מאליו. ישנם אנשים שזקוקים לשינוי ואין להם אומץ, אנשים שההתנהגות שלהם לא הכי טובה וצריכים להשתנות אך אינם מספיק מודעים לזה, או פשוט לא מוכנים להשקיע בשביל להשתנות, שכן שינוי אמיתי הוא לעיתים תהליך ארוך שמצריך הרבה כוחות, התמדה וסבלנות. לכן כל הכבוד לך! השינוי צריך להיות קודם כל בשביל עצמך, כדי שלך יהיה טוב, ואז אחר כך בשביל הסובבים אותך. כשלך יהיה טוב באמת, זה ישפיע על הסביבה שלך ממילא. מהפניה שלך ניתן לחשוב שאין בך דברים טובים (חלילה) ואין זה הגיוני.לא יכול להיות שקיימים בך רק דברים רעים. אני מאמינה שאת טובה, שקיימים בך צדדים טובים, ולא רק "פרצוף חמוץ", כמו שאת מתארת. אני מאמינה שאם תתבונני פנימה לתוכך, תגלי שקיימים בך תכונות נפלאות, שאולי נדחקות קצת הצידה בגלל ההסתכלות השלילית שלך על עצמך. עין טובה על עצמנו, הסתכלות חיובית על המציאות שלנו גורמת לנו לפעול בצורה חיובית וטובה, ומרבה אור על הסביבה שלנו. אז עושים את זה, איך משתנים? השינוי מתחיל קודם כל במחשבה, עובר דרך הדיבור ("אני רוצה להשתנות") ואז קורה בפועל, על ידי המעשים. למחשבה יש השפעה עצומה על המציאות שלנו. נחשוב חיובי- המציאות תהיה חיובית. כמובן שישנם מקרים בהם אין לנו שליטה עליהם, בידי שמיים, אך ע"י חשיבה חיובית על עצמנו ועל המציאות שלנו, דברים יכולים להשתנות לטובה. המשפט "תחשוב טוב- יהיה טוב" הוא לא סתם קלישאה, אלא אמיתי לגמרי. תת המודע שלנו מקבל את מה שאנחנו בוחרים להאמין בו. לכן חשוב שתחשבי על עצמך גם דברים חיוביים. נסי לדמיין עצמך מציאות בה את משתנה, מסתדרת עם החברות שלך, שמחה וכמה טוב לך. שינוי אמיתי מתחיל לאט לאט, בצעדים קטנים. לא לכוון בהתחלה יותר מדיי גבוה, אלא להתחיל עם מטרות קטנות. השגת המטרות הקטנות נותנת תחושה של הצלחה ודוחפת אותנו להמשיך ולהתקדם.זה תהליך שמצריך הרבה סבלנות. קורה לנו הרבה פעמים שאנחנו רוצים את השינוי "כבר עכשיו", ואין לנו כח לתהליך הזה. רוצים כבר להיות טובים יותר, כבר להצליח, כבר להתקדם, אבל לא תמיד רואים תוצאות כבר בהתחלה ויש הרבה עליות וירידות. אפשר ללמוד על החשיבות של תהליך השינוי בימי ספירת העומר. בשביל לקבל את התורה אנחנו צריכים לעבור 49 ימים של הזדככות, של גדילה. בשביל להגיע למטרה שלנו, לשינוי מהותי שאנחנו רוצים לחולל בנו, הדרך לשם היא הכרחית ביותר. תהליך של צמיחה דורש עומק, הבנה, התבשלות. ישנם פעמים שאנחנו כן מאוד רוצים להשתנות, אבל כשאנחנו חושבים על הדרך שאנחנו צריכים לעשות, על הוויתורים והכוחות שאנחנו צריכים להשקיע- הרבה פעמים אנחנו מוותרים מראש. למי יש כח להשקיע עכשיו?! אבל כשנדע להסתכל גם על היופי שבדרך, על היופי שבתהליך הצמיחה והשינוי, נוכל להיות יותר סבלניים ולהגיע למטרה האמיתית. מה שבא בקלות- הולך בקלות, לכן חשוב לא להתייאש, גם אם הדרך ארוכה. דבר נוסף שיכול לעזור לך הוא לפתח לעצמך תחביבים: מוזיקה, טיולים, בישול, כתיבה, או כל דבר אחר שאת נמשכת אליו. עיסוק בדברים חיוביים יכול לעזור לך להאמין בעצמך ולשפר את ההרגשה שלך והמחשבות שלך על עצמך. אני בטוחה שיש לך חברה טובה שאת יכולה לדבר איתה, והיא יכולה לעזור לך, להאיר בך כל מיני נקודות לשיפור וגם לחזק אותך מאוד. הכי חשוב זה לא להתייאש! גם אם נראה שהדרך ארוכה מדיי, תמיד תזכרי שאת בדרך לשם, בדרך למקום טוב יותר. כמו להיות תקוע בפקק בדרך לירושלים מתל אביב. את עדיין לא בירושלים, אבל את בדרך לשם   מחזקת אותך מאוד! יעל yaelianb gmail.com